CELEX: 62013CN0273
Language: et
Date: 2013-05-17 00:00:00
Title: Kohtuasi C-273/13 P: Poola Vabariigi 17 mail 2013 esitatud apellatsioonkaebus Üldkohtu 27. veebruari 2013 . aasta otsuse peale kohtuasjas T-241/10: Poola Vabariik versus Euroopa Komisjon

27.7.2013   
            
            
               ET
            
            
               Euroopa Liidu Teataja
            
            
               C 215/8
            
         Poola Vabariigi 17 mail 2013 esitatud apellatsioonkaebus Üldkohtu 27. veebruari 2013. aasta otsuse peale kohtuasjas T-241/10: Poola Vabariik versus Euroopa Komisjon
   (Kohtuasi C-273/13 P)
   2013/C 215/11
   Kohtumenetluse keel: poola
   
      Pooled
   
   
      Apellant: Poola Vabariik (esindaja: B. Majczyna)
   
      Teine menetlusosaline: Euroopa Komisjon
   
      Apellandi nõuded
   
   
               —
            
            
               Tühistada täies ulatuses Euroopa Liidu Üldkohtu 27. veebruari 2013. aasta otsus kohtuasjas T-241/10: Poola Vabariik vs. Euroopa Komisjon;
            
         
               —
            
            
               tühistada komisjoni 11. märtsi 2010. aasta otsus 2010/152/EÜ (teatavaks tehtud numbri K(2010) 1317 all), mille kohaselt Euroopa Liidu rahastamine ei kata teatavaid kulutusi, mida liikmesriigid on teinud Euroopa Põllumajanduse Arendus- ja Tagatisfondi (EAGGF) tagatisrahastu, Euroopa Põllumajanduse Tagatisfondi (EAGF) ja Maaelu Arengu Euroopa Põllumajandusfondi (EAFRD) raames (ELT L 63, lk 7), osas, milles selles välistatakse ühenduse rahastamise hulgast Poola Vabariigi akrediteeritud makseasutuse makstud summad 279 794 442,15 Poola zlotti ja 25 583 996,81 eurot;
            
         
               —
            
            
               mõista mõlema kohtuastme kulud välja Euroopa Komisjonilt.
            
         
      Väited ja peamised argumendid
   
   Poola Vabariik vaidlustab kohtuotsuse järgmiste väidetega:
   
               1.
            
            
               Määruse (EÜ) nr 1782/2003 artikli 20 väär tõlgendamine, kuna Üldkohus leidis, et see säte nõuab arvutipõhise geograafilise informatsiooni süsteemi meetoditele tugineva täieliku vektoritel põhineva põldude identifitseerimissüsteemi või sarnase süsteemi sisseviimist, kuigi selles sättes ette nähtud süsteemistandard ei nõua täielikku vektoriseerimist.
            
         
               2.
            
            
               Määruse (EÜ) nr 796/2004 artikli 53 väär tõlgendamine, kuna Üldkohus leidis, et tahtliku rikkumise eest on võimalik määrata karistus ka juhul, kui saaja tegevuse tahtlikkus ei ole veel lõplikult tuvastatud.
            
         
               3.
            
            
               Vaidlustatud kohtuotsust ei ole piisavalt põhjendatud. Poola Vabariigi sõnul ei ole Üldkohus selgitanud, milliseid määruse (EÜ) nr 1782/2003 artiklist 20 tulenevaid sisulisi ja formaalseid nõudeid ei ole tegelikkuses täidetud. Üldkohus ei ole ka põhjendanud, kuidas kaasnes võimalusega määrata tegevuse tahtlikkus kindlaks kohtumenetluses, Poola ametiasutuste kehtestatud maksesüsteemi kokkusobimatus ühise põllumajanduspoliitika eesmärkidega. Üldkohus ei ole ka selgitanud, mil moel on ebaselged Poola ametiasutuste tehtud arvutused fondidele tekitatava tegeliku riski kohta.
            
         
               4.
            
            
               Võistleva kohtumenetluse põhimõtte ja õiguse õiglasele kohtulikule arutamisele rikkumine, kuna tähelepanuta jäeti Poola Vabariigi esitatud tõendid ning kohtuotsuses ületati vaidluse eset. Nimelt ei hinnanud Üldkohus Poola Vabariigi esitatud tõendeid ja selgitusi pindalade abikõlblikkuse kindlaksmääramise süsteemi kohta ega selgitanud Opole vojevoodkonnas (Województwo opolskie) kontrolli ulatuse hindamisel kasutatud kriteeriumi. Lisaks ületas Üldkohus uurimisel seda, mille komisjon oli välja toonud enda etteheidetes ja võtnud aluseks vaidlustatud otsuse tegemisel.